Muflon

Muflon (Ovis aries musimon) er en villsau. Den var opprinnelig utbredt på Korsika og Sardinia, men er innført til og naturalisert mange steder i Europa.

Den er liten til å være en villsau. Kroppslengden er 110–130 cm og skulderhøyden 65–75 cm. Værene veier 35–50 kg og søyene 25–35 kg. Pelsen er kort og brun med hvite «sokker» på beina, hvitt akterspeil og hvit mule. Værene har som regel også en hvit sadelflekk. Halsen og øvre del av beina har mørke partier. Værne har tunge horn som hos 6–7 år gamle dyr nesten danner en sirkel. Søyene på Korsika har korte horn, men søyene på Sardinia mangler helt horn.

På begge middelhavsøyene lever muflonene i bratte fjellskoger nær tregrensa. Om natta beiter de i åpne skråninger lenger oppe. Utsatte mufloner kan tilpasse seg andre miljøer, som løvskog og englandskap.

Opprinnelsen og den systematiske stillingen til muflonen er omdiskutert. Man antok tidligere at den forekom naturlig på Korsika og Sardinia, og den ble ofte regnet som en egen art, Ovis musimon. De eldste funnene på Korsika og Sardinia er bare 7000 år gamle, noe som tyder på muflonen ble innført av mennesker og nedstammer fra primitive tamsauer. Ville sauer forekom på det europeiske fastlandet i yngre pleistocen, men det ser ikke ut til at muflonen nedstammer fra dem.

Muflon er fra 1800-tallet blitt innført til det europeiske fastlandet som jaktobjekt, og det er nå store bestander i Sentral-Europa, Spania og Italia. I Tyskland har tilbakekomsten av ulv og gaupe ført til at det har blitt færre mufloner.

 Galleri 

 Referanser 

 Eksterne lenker 


Kategori:Sauer og geiter
Kategori:Dyr formelt beskrevet av Peter Simon Pallas
Kategori:Pattedyr formelt beskrevet i 1811